**John Madden** (s. 4. toukokuuta 1973 Barrie, Ontario) on kanadalainen uransa päättänyt jääkiekkohyökkääjä.

Ura
---

Madden pelasi yliopistojääkiekkoa Michiganin yliopistossa NCAA:n alaisessa CCHA-sarjassa kaudet 1993–1997. Viimeisellä kaudellaan Madden pelasi parhaan kautensa. Hän teki 42 ottelussa 63 pistettä, ja hänet valittiin CCHA:n tähdistöön.

Maddenia ei varattu koskaan varattu NHL:ään, mutta hän teki viimeisen yliopistokautensa jälkeen sopimuksen New Jersey Devilsin kanssa. Kaudet 1997–1999 sujuivat vielä pääasiassa New Jerseyn farmijoukkueessa Albany River Ratsissa. Kaudella 1998–1999 Madden pelasi myös neljä NHL-ottelua. Albanyssä hän teki joukkueen yhden kauden piste- ja syöttöennätyksen. Madden teki AHL:ssa 98 pistettä 75 ottelussa.

NHL:n tulokaskaudellaan 1999–2000 Madden teki New Jerseyssä 16 maalia. Kausi huipentui New Jerseyn Stanley Cup -mestaruuteen. Seuraavalla kaudella Madden teki joukkuetoverinsa Randy McKayn kanssa harvinaista NHL-historiaa lokakuussa 2000. Kumpikin pelaajista teki neljä maalia mieheen, kun New Jersey voitti Pittsburgh Penguinsin 9–0. Edellisen kerran kaksi pelaajaa samasta joukkueesta teki neljä maalia samassa ottelussa, kun Montreal Canadiensin Odie ja Sprague Cleghorn onnistuivat tempussa tammikuussa 1922. New Jersey ylsi jälleen finaaleihin, mutta hävisi Colorado Avalanchelle. Madden sai kuitenkin kauden jälkeen Frank J. Selke Trophyn NHL:n parhaimpana puolustavana hyökkääjänä.

Kaudella 2001–2002 Maddenin pistemäärät laskivat, mutta seuraavalla kaudella hän ylitti urallaan ensimmäisen kerran 40 pistettä. Pudotuspeleissä Madden oli NHL:n neljänneksi paras pistemies, kun hän teki 16 pistettä 24 ottelussa, ja oli voittamassa uransa toista Stanley Cupia. Madden oli myös kauden jälkeen toisen kerran urallaan Frank J. Selke Trophy -ehdokkaana. Kolmannen kerran hän oli ehdolla Frank J. Selke Trophyn voittajaksi kaudella 2003–2004. Kesällä 2004 Madden teki New Jerseyn kanssa viiden vuoden jatkosopimuksen, jonka kokonaisarvo oli 20 miljoonaa dollaria.

NHL:n työsulkukaudella Madden pelasi kolme ottelua HIFK:ssa SM-liigassa. Hän kuitenkin poistui tämän jälkeen yllättäen maasta jättäen joukkueen. Myöhemmin hän selitti lähtöään koti-ikävällä. Kaudeksi 2005–2006 Madden palasi jälleen New Jerseyhyn, kun NHL jatkui jälleen. Neljännen kerran Madden oli Frank J. Selke Trophy -ehdokkaana kauden 2007–2008 jälkeen. Hän teki myös kaudella piste-ennätyksensä: 43 pistettä. Kauden 2008–2009 jälkeen Madden teki vuoden sopimuksen Chicago Blackhawksin kanssa. Maddenin kausi Chicagossa päättyi Stanley Cup voittoon.

Elokuussa 2010 hän teki yhden vuoden pituisen sopimuksen Minnesota Wildin kanssa. Pelattuaan vuoden Wildissa Madden jäi ilman sopimusta NHL:ään. Hän kuitenkin harjoitteli ja piti kuntoaan yllä koko kauden alun. Tammikuussa 2012 Florida Panthers solmikin loppukauden kattavan sopimuksen hänen kanssaan. John Madden päätti uransa kevääseen 2012.

Palkintoja
----------

* Stanley Cup (2000, 2003, 2010)
* Frank J. Selke Trophy (2001)

Lähteet
-------

1. 1 2 3 4 5  John Joseph Madden *Legends of Hockey*. Hockey Hall of Fame and Museum. Viitattu 19. heinäkuuta 2009. (englanniksi)
2. ↑  RIVER RATS UNVEIL TOP MOMENTS IN TEAM HISTORY  1. heinäkuuta 2002. Albany River Rats. Viitattu 19. heinäkuuta 2009. (englanniksi)
3. ↑  Devils too hot for Penguins *BBC Sport*.  29. lokakuuta 2000. BBC. Viitattu 19. heinäkuuta 2009. (englanniksi)
4. 1 2  Blackhawks Sign Two-Time Stanley Cup Champion John Madden *chicagoblackhawks.com*.  1. heinäkuuta 2009. Chicago Blackhawk Hockey Team, Inc.. Viitattu 19. heinäkuuta 2009. (englanniksi)
5. ↑  Devils ink Madden, Pandolfo *cbc.ca*.  1. heinäkuuta 2004. CBC. Viitattu 19. heinäkuuta 2009. (englanniksi)
6. ↑  John Madden jätti IFK:n *Jatkoaika.com*.  11. joulukuuta 2004. Jatkoaika. Viitattu 19. heinäkuuta 2009.
7. ↑  Missing in Action – pro hockey's disappearing acts *HS.fi*. Viitattu 19. heinäkuuta 2009. (englanniksi)
8. ↑  Burnside, Scott: Source: Panthers to sign John Madden *ESPN.com*.  28.12.2011. ESPN Internet Ventures. Viitattu 7.1.2012. (englanniksi)


|  |  |  |
| --- | --- | --- |
| Edeltäjä:**Steve Yzerman** | **Frank J. Selke Trophyn voittaja**2001 | Seuraaja:**Michael Peca** |